РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/217-22

27. децембар 2022. године

Б е о г р а д

ЗАПИСНИК

СЕДМЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 27. ДЕЦЕМБРА 2022. ГОДИНЕ

Седница је почела у 11,04 часова.

Седницом је председавао Александар Јовановић, председник Одбора.

Поред председавајућег Одбора, седници су присуствовали чланови Одбора: Милимир Вујадиновић, заменик председника одбора, Душан Радојевић, Душан Марић, Маријан Ристичевић, Милан Глушац, Иван Карић, Дејан Булатовић, Зоран Стојановић, Ивана Парлић, Бранимир Јованчићевић, Јасмин Хоџић и Енис Имамовић, као и заменици чланова Одбора: Милија Милетић, Марија Б. Јовановић, Бранислав Јосифовић, Зоран Радојичић, Душан Радосављевић и Ђорђе Павићевић.

Седници Одбора присуствовао је и народни посланик Марко Атлагић.

Седници нису присуствовали чланови Одбора: Дарко Јовановић, Марко Младеновић, Далибор Шћекић и Радомир Лазовић.

Седници су, по позову, присуствовали и представници Директората за радијациону и нуклеарну сигурност и безбедност Србије: Бранко Брајић, помоћник директора и Ведрана Вулетић, Шеф Одсека за мониторинг, контролу и ванредне ситуације.

Председник Одбора је у Сазиву предложио следећи

Д н е в н и р е д :

1. Разматрање Основе за приступање Републике Србије Споразуму између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE) и текста Споразума између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE) (03 Број: 337-2812/22 од 16. децембра 2022. године), ради давања сагласности надлежног одбора за привремену примену Споразума до његовог ступања на снагу;

2. Разно.

Заменик председника Одбора Милимир Вујадиновић предложио је да се са предложеног дневног реда повуче тачка 2. Разно, јер сматра да тачка Разно сама по себи није дефинисана на неки прави начин, да обично под тачком Разно постоји некакав оквирни материјал о ком се расправља, а да то сада није случај, као и да у оквиру прве тачке Одбор има адекватне саговорнике, стручњаке из области о којој се расправља, а за Разно Одбор нема апсолутно никаквог саговорника, па да из тог разлога верује да би се расправа по тој тачки дневног реда претворила у једну борбу за дневнополитичко стицање поена.

Председник Одбора Александар Јовановић објаснио је да је предложио да на дневном реду буде и тачка Разно, због неусаглашених ставова по неким питањима, који су резултирали тиме да на неким од претходних седница Одбора није било кворума за одлучивање, па је желео да се и о томе разговара, како се то више не би дешавало, јер никоме није у интересу да овај Одбор функционише на начин на који је радио до сада.

Заменик председника Одбора Милимир Вујадиновић предложио је да председник Одбора сазове посебну седницу, на којој би поново разговарати о принципима рада Одбора или некакву врсту колегијума, о коме се Одбор раније договорио, на коме ће се разговарати како ће даље радити Одбор.

Председник Одбора Александар Јовановић указао је на то да се у међувремену догодио акцидент у Пироту, о коме треба да се разговара.

Члан Одбора Бранимир Јованчићевић предложио је да се дневни ред допуни тачком која би се односила на велики акцидент који се десио на територији државе Србије, у Пироту, наводећи да би Одбор о томе требало да заузме став.

Заменик члана Одбора Радомира Лазовића, Ђорђе Павићевић изнео је став да је тачка разно уобичајена на седницама, као и да за ту тачку није потребан никакав материјал јер се унапред не може знати о чему ће се расправљати под тачком Разно. Истакао је да не види смисао свог учешћа на седници Одбора уколико се скине тачка Разно са дневног реда.

Чланица одбора Ивана Парлић истакла је да је заиста недопустиво да се уопште поставља питање да ли ће се говорити о оном што је названо Разно, а то што може бити названо и хитно, јер у време када је ова седница сазвана нисмо знали каква ће се катастрофа десити. Инсистирала је да се на седници Одбора говори о, по њеном мишљењу, најважнијој ствари данас у Србији, о Пироту, јер би тај разговор, по њеном мишљењу, представљао разговор о томе шта се дешава у Србији, које су последице нестручности кадрова СНС.

Члан Одбора Маријан Ристичевић указао је на то да се не води расправа о допунама дневног реда, већ треба да предложе сви допуне дневног реда и Одбор се о њима изјашњава.

Члан Одбора Душан Марић истакао је да је добра идеја да се одржи једна посебна седница о раду Одбора, јер, по његовом мишљењу, иако је Одбор одржао неколико маратонских седница, резултати рада, резултати који имају некакву корист за грађане Републике Србије, нису никакви, као да се Одбор није ни састајао, осим ако неко за резултате свог рада не сматра своју политичку промоцију.

Члан Одбора Зоран Стојановић истакао је да је први пут за 23 године, колико се бави политиком (био је у пет мандата одборник у Скупштини општине, а сада је у другом мандату народни посланик у Народној скупштини), чуо да неко предлаже да се тачка дневног реда Разно повуче са дневног реда. Указао је на то да је овај одбор место на коме треба да се расправља о ситуацији у Пироту. С обзиром на то да је под тачком Разно планирао да говори, искористио је прилику да укаже на велики проблем који Сурдулица и Владичин Хан и цео крај има са фабриком „Кнауф“. Рекао је да очекује од Одбора да озбиљније приступи проблемима које данас у Србији имамо, истакавши да би било незахвално и да се шаље лоша слика грађанима и целој Србији, да Одбор за заштиту животне средине буде нем или неук или недовољно ефикасан да реагује код оваквог проблема какав се десио пре неки дан у Пироту.

Члан Одбора Бранислав Јосифовић указао је на то да је председник Одбора требало да позове на седницу представника града, представника градског штаба за ванредне ситуације, представнике Министарства за заштиту животне средине, надлежног министарства у чијој је надлежности Железница Србије да би Одбор имао адекватне саговорнике, како би људи који су на терену, који решавају проблем, могли да известе Одбор о томе каква је ситуација, који су кораци предузети, да би Одбор могао да донесе неке закључке.

Председник Одбора Александар Јовановић рекао је да није у ситуацији да на време позове људе, јер ово није редовна ситуација, већ је ванредна ситуација. Навео је да постоје и званични извештаји Завода за јавно здравље у Пироту.

Члан Одбора Маријан Ристичевић предложио је да се повуче тачка 2. Разно из предложеног дневног реда.

Члан Одбора Енис Имамовић предложио је допуну предложеног дневног реда тачком која гласи: Анализа иницијалних информација о обавештавању јавности о акциденту у Пироту на јавном сервису и медијима са националном покривеношћу, те одговорности надлежних државних органа о пласирању информација о акциденту. Рекао је да не види разлог да се тачка дневног реда Разно повуче, као и да би то представљало преседан у Народној скупштини. Истакао је да му је пети мандат као народном посланику и да није учествовао ни на једном одбору где је предложено да се повуче тачка дневног реда, као и да је већином одбора, којима је присуствовао, председавао неко од кадрова СНС-а, па је мишљења да када СНС-у одговара да се разматра о разним стварима које се тичу или не тичу дневног реда, онда је тачка Разно у реду, али када је интерес јавности у питању и када су овакви непредвиђени акциденти у питању, онда не можемо да разговарамо чак ни о тачки Разно. Навео је да не види разлог због чега Одбор не би званично покренуо иницијативу да се разматрају околности о настанку акцидента, о одговорности надлежних и одговорности медија које грађани плаћају, као што је јавни сервис, и медија који имају националну покривеност у Републици Србији који пласирају јавности информације од јавног значаја. Рекао је да Одбор не би улазио у детаље, у суштинске анализе, у тачне концентрације амонијака у ваздуху итд, али да је потребно да Одбор покрене званичну иницијативу, што и јесте обавеза Одбора за заштиту животне средине да се разматра о једном великом акциденту који се десио.

Члан Одбора Бранимир Јованчићевић рекао је да чланови одбора треба да припомогну у давању решења, истакавши да се он бави загађењима вода и амонијаком, као загађујућом супстанцом и као сировином за добијање вештачких ђубрива и полимера. Позивао је, без обзира да ли ће то бити као званична тачка дневног реда или не, све оне који су заинтересовани да чују оно што има намеру да им каже.

Чланица одбора Ивана Парлић подржала је предлоге Ениса Имамовића и Бранимира Јованчићевића и истакла да грађани Србије треба знају да није само Пирот угрожен, да амонијак путује од Шапца до Пирота, кроз целу Србију, да се гомила у Шапцу, где се налазе тоне и тоне опасног, запаљивог опасног отпада који се гомила и то дозволама које издаје Министарство за заштиту животне средине, што може довести до тога да сутра дође до трагедије у Шапцу или у било ком другом месту, па да се ради о нечему што није локална ствар, већ национална.

Одбор је, са девет гласова за и шест гласова против, прихватио предлог Милимира Вујадиновића и Маријана Ристичевића да се са предложеног дневног реда повуче тачка 2. Разно.

Одбор није усвојио предлог Бранимира Јованчићевића да се дневни ред допуни тачком која би се односила на акцидент који се десио на у Пироту (са пет гласова за, а девет чланова Одбора није гласало).

Одбор није усвојио предлог Ениса Имамовића да се дневни ред допуни тачком: Анализа иницијалних информација о обавештавању јавности о акциденту у Пироту на јавном сервису и медијима са националном покривеношћу, те одговорности надлежних државних органа о пласирању информација о акциденту (са пет гласова за, а девет чланова Одбора није гласало).

Одбор је са 11 гласова за, једним гласом против, а два члана Одбора нису гласала, утврдио

Д н е в н и р е д :

1. Разматрање Основе за приступање Републике Србије Споразуму између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE) и текста Споразума између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE) (03 Број: 337-2812/22 од 16. децембра 2022. године), ради давања сагласности надлежног одбора за привремену примену Споразума до његовог ступања на снагу.

Прва тачка дневног реда - **Разматрање Основе за приступање Републике Србије Споразуму између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE) и текста Споразума између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE) (03 Број: 337-2812/22 од 16. децембра 2022. године), ради давања сагласности надлежног одбора за привремену примену Споразума до његовог ступања на снагу**

Председник Одбора констатовао је да је Влада Републике Србије доставила Одбору за заштиту животне средине, као надлежном одбору, Основе за приступање Републике Србије Споразуму између Европске заједнице за атомску енергију и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације и текст Споразума ради давања сагласности за привремену примену Споразума до његовог ступања на снагу у складу са чланом 8. став 1. Закона о закључивању и извршавању међународних уговора. Навео је да је чланом 8. став 1. Закона о закључивању и извршавању међународних уговора, прописано да Влада, изузетно по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор који се потврђује у целини или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана до датума његовог потписивања.

Бранко Брајић, помоћник директора Директората за радијациону и нуклеарну сигурност и безбедност Србије обавестио је Одбор да је Влада, на основу члана 8. Закона о потврђивању и извршавању међународних уговора, поднела надлежном одбору Народне скупштине Републике Србије на сагласност да се овај споразум примењује и пре његове ратификације, односно доношења закона о ратификацији, потврђивању споразума у Народној скупштини Републике Србије. Навео је два основна разлога за то, од којих је један суштинске природе, а други је формалне природе. Разлог суштинске природе је то што се овим споразумом намеће обавеза земљама чланицама ЕУ и земљама нечланицама, које га прихвате, да одмах врше размену информација међу собом у случају наступања неке радиолошке или нуклеарне, ванредне ситуације. Као пример навео је ситуацију која може настати услед сукоба у Украјини. Као други разлог формалне природе навео је да, давањем сагласности и применом овог споразума, Република Србија извршава своје међународне обавезе и на тај начин се у још већој мери усклађује са правним тековинама ЕУ, а Република Србија је потписивањем Споразума о стабилизацији и придруживању, преузела ту обавезу.

У дискусији су учествовали: Бранимир Јованчићевић, Ивана Парлић, Милимир Вујадиновић, Душан Радивојевић, Дејан Булатовић, Зоран Стојановић, Јасмин Хоџић, Зоран Радојичић и Душан Марић.

Одбор је, са 14 гласова за (један члан Одбора није гласао), донео одлуку да да сагласност за привремену примену Споразума између Европске заједнице за атомску енергију (Еуратом) и држава нечланица Европске уније о учешћу потоњих у договорима Заједнице за рану размену информација у случају радиолошке ванредне ситуације (ECURIE), до његовог ступања на снагу.

Одбор ће Одлуку доставити Влади Републике Србије, као и председнику Народне скупштине, ради информисања.

Седница је закључена у 13,09 часова.

Саставни део овог записника чини обрађен тонски снимак седнице Одбора.

СЕКРЕТАР ПРЕДСЕДНИК

Милица Башић Александар Јовановић